L-aħħar kliem u l-mewt ta' David David, meta wasal biex imut, lil ibnu Salamun għamillu dawn it-twissijiet: "Jiena wasalt biex naqbad it-triq li minnha jgħaddi kulħadd. Qawwi qalbek u oħroġ ta' raġel. Ħares il-liġi tal-Mulej, Alla tiegħek: imxi fit-triqat tiegħu, u oqgħod għal-liġijiet, għat-twissijiet, għad-digrieti u għall-preċetti li għamel hu, hekk kif hemm miktub fil-liġi ta' Mosè, biex f'kulma tagħmel u kull fejn iddawwar wiċċek issib ir-risq; biex il-Mulej iżomm il-wegħda li għamel lili meta qalli: 'Jekk uliedek iżommu triqthom, u jimxu bis-sewwa b'qalbhom kollha, u b'ruħhom kollha, ma jonqos qatt wieħed minn nislek fuq it-tron ta' Iżrael.' "U inti wkoll taf x'għamilli Ġowab bin Seruja ; x'għamel liż-żewġ kmandanti tal-eżerċtu ta' Iżrael, lil Abner bin Ner u lil Għamaxa bin Ġeter, kif fi żmien il-paċi qatilhom, u xerred id-demm tal-gwerra, u tabbagħlu b'demm il-gwerra l-ħżiem li kellu ma' qaddu, u l-qorq li kellu f'riġlejh. Agħmel skont għerfek: la tħallix xjuħitu tinżel bis-sliem fost il-mejtin. "Uri tjubitek ma' wlied Barżillaj, il-Gilgħadi, u qis li jkunu fost dawk li jieklu fuq il-mejda miegħek; għax hekk ġiebu ruħhom miegħi meta kont maħrub minn quddiem ħuk Absalom. "Għandek imbagħad lil Simgħi bin Gera, bin Benjamin, minn Baħurim, hu li seħetni b'saħta mill-eqqel dak in-nhar li tlaqt għal Maħanajm. Hu kien niżel jilqagħni ħdejn il-Ġordan, u jien ħliftlu bil-Mulej u għedtlu: 'Ma noqtlokx bix-xabla.' Imma int issa tħallihx bla kastig; int bniedem għaref, u taf x'għandek tagħmillu: tniżżillu xjuħitu bid-demm lejn il-qabar." U David strieħ ma' missirijietu, u difnuh fil-belt ta' David. Iż-żmien li dam isaltan David fuq Iżrael kien ta' erbgħin sena: għal seba' snin saltan f'Ħebron, u għal tlieta u tletin sena f'Ġerusalemm. Imbagħad Salamun tala' fuq it-tron ta' David missieru, u s-saltna tiegħu ssaħħet sewwa. Il-qerda ta' Adonija, Ġowab u Simgħi Adonija bin Ħaggit mar għand Batseba, omm Salamun, u hi staqsietu: "Ġejt bis-sliem?" U hu weġibha: "Bis-sliem!" U ssokta: "Għandi kelma xi ngħidlek." U hi qaltlu: "Tkellem." "Inti taf, qalilha, li s-saltna kienet għalija, u Iżrael kollu kien tafa' għajnejh fuqi biex insir sultan; imma s-saltna għaddiet għal għand ħija għax il-Mulej riedha għalih. Issa jien ħaġa waħda nitlob mingħandek. La ddawwarlix wiċċek." U hi qaltlu: "Tkellem." "Għid lis-sultan Salamun, jekk jogħġbok," qalilha, "u żgur mhux se jgħidlek le, li jagħtini b'marti lil Abisag , is-Sunamija." U Batseba wieġbet: "Tajjeb, inkellem lis-sultan għalik." Batseba marret għand is-sultan Salamun biex tkellmu għal Adonija. U s-sultan qam u mar jilqagħha, baxxa rasu quddiemha, u raġa' lura lejn it-tron tiegħu. Għal omm is-sultan, imbagħad, ħejjielha tron u qagħdet fuq il-lemin tiegħu. U qaltlu: "Ħaġa żgħira se nitlob mingħandek; la ddawwarx wiċċek minni." U s-sultan weġibha: "Itlob, ommi, għax m'iniex se ndawwar wiċċi minnek." U qaltlu: "Li Abisag, is-Sunamija, tingħata lil ħuk Adonija b'martu." U s-sultan Salamun wieġeb u qal lil ommu: "U għaliex int qiegħda titlob lil Abisag, is-Sunamija, għal Adonija? Għax ma tlabtnix is-saltna għalih mill-ewwel, la hu ħija l-kbir u għandu miegħu lil Abjatar, il-qassis, u lil Ġowab bin Seruja?" U s-sultan Salamun ħalef bil-Mulej, u qal: "Dan jagħmilli Alla u iżjed, jekk Adonija ma tkellimx hekk għat-telfien ta' ħajtu. U issa daqs kemm hu ħaj il-Mulej li wettaqni u qegħedni fuq it-tron ta' David missieri, u li waqqafli dar kif kien wiegħed, Adonija llum joqtluh." U s-sultan Salamun bagħat joqtlu permezz ta' Benajja bin Ġeħojada, u dan inxteħet fuqu u Adonija miet. U lil Abjatar, il-qassis, is-sultan qallu: "Int itlaq, u mur fl-oqsma tiegħek f'Għanatot, għax int bniedem ħaqqek il-mewt. Madankollu ma noqtlokx illum għax int ġarrejt l-arka ta' Sidi l-Mulej quddiem David missieri, u għaliex int batejt bħalma bata missieri." U hekk Salamun warrab lil Abjatar u neħħieh minn qassis tal-Mulej; u seħħet ukoll il-kelma tal-Mulej li kien qal għal dar Għeli f'Silo. L-aħbar waslet għand Ġowab; Ġowab kien żamm ma' Adonija, imma mhux ma' Absalom. U Ġowab ħarab lejn it-tabernaklu tal-Mulej, u qabad ma' qrun l-artal. U ħabbru lis-sultan Salamun li Ġowab kien ħarab lejn it-tabernaklu tal-Mulej, u li kien ħdejn l-artal. U Salamun bagħat għal Benajja bin Ġeħojada u qallu: "Mur u oqtlu." U Benajja mar fit-tabernaklu tal-Mulej u qallu: "Dan jgħid is-sultan: Oħroġ!" "Le," qallu, "hawn immut." U Benajja raġa' lura għand is-sultan bl-aħbar u qallu: "Dan qal Ġowab, u dan wieġeb." U s-sultan qallu: "Agħmel kif qallek, tih daqqa għall-mewt u idfnu. Hekk tneħħi d-demm bla ħtija li xerred Ġowab, minn fuqi, u minn fuq dar missieri. U jroddlu l-Mulej demmu fuq rasu, talli ħabat għal tnejn min-nies sewwa u aħjar minnu, u qatilhom bix-xabla, bla ma kien jaf David missieri: Abner bin Ner, il-kmandant tal-eżerċtu ta' Iżrael, u Għamaxa bin Ġeter, il-kmandant ta' Ġuda. Ħa jaqa' demmhom fuq ras Ġowab u ras nislu għal dejjem, u s-sliem tal-Mulej ikun fuq David, fuq nislu, fuq daru, u fuq it-tron tiegħu għal dejjem." U Benajja bin Ġeħojada tala', u ħabat għalih, u qatlu, u difnuh f'daru fid-deżert. U s-sultan qiegħed minn flok Ġowab lil Benajja bin Ġeħojada fuq l-eżerċtu; u lil Sadok, il-qassis, is-sultan qiegħdu minflok Abjatar. U s-sultan bagħat isejjaħ lil Simgħi u qallu: "Ibni dar għalik f'Ġerusalemm u oqgħod hemm. La toħroġx minn hemm, u tmur imkien la 'l hemm u la 'l hawn. Dak in-nhar li toħroġ u taqsam il-wied ta' Kedron, kun af li tmut żgur; demmek fuq rasek." U Simgħi wieġeb lis-sultan: "Kollox sew! Bħalma qal sidi s-sultan, hekk jagħmel il-qaddej tiegħek." U Simgħi qagħad Ġerusalemm għal ħafna żmien. Meta kienu għaddew tliet snin, tnejn mill-qaddejja ta' Simgħi ħarbu għal għand Akis bin Magħka, sultan ta' Gatt; u l-aħbar waslet għand Simgħi u qalulu: "Il-qaddejja tiegħek qegħdin f'Gatt." U Simgħi qam u xedd il-ħmar tiegħu, u mar Gatt, għand Akis, ifittex il-qaddejja tiegħu. Simgħi mar u ġieb lura l-qaddejja tiegħu minn Gatt. U lil Salamun qalulu li Simgħi kien ħareġ minn Ġerusalemm u mar Gatt, u ġieb lura l-qaddejja tiegħu. U s-sultan bagħat isejjaħ lil Simgħi u qallu: "Ma ġagħaltikx taħlef bil-Mulej, u wissejtek u għedtlek: 'Dak in-nhar li toħroġ u tmur 'l hemm u 'l hawn, kun af li tmut żgur'? U int weġibtni: 'Kollox sew! Nisma' minnek'? Għaliex, mela, ma ħaristx il-ġurament tal-Mulej u l-ordnijiet li tajtek?" U s-sultan issokta jgħid lil Simgħi: "Int taf bid-deni kollu, u qalbek tafu sewwa, li għamilt lil David missieri; il-Mulej issa se jreġġa' l-ħażen tiegħek għal fuq rasek. Imma s-sultan Salamun ikun imbierek u t-tron ta' David ikun sod quddiem il-Mulej għal dejjem." U s-sultan ordna lil Benajja bin Ġeħojada; u dan ħabat għalih u miet. Hekk is-saltna ssudat f'idejn Salamun.